Nattens frost har gjort vejene spejlglatte her til morgen. Det har skabt problemer med trafikken.

Om det var overraskelsen over pludselig nattefrost eller om folk endnu ikke har fået vinterdæk på bilen vides ikke, men de frostglatte veje har i hvert gjort det svært for både bilister og politi her til morgen. En pige blev kørt ned på sin knallert i Hjørring. Hun slap dog med mindre skrammer. To personer er alvorligt kvæstede efter et sammenstød med en lastbil ved Store Binnerup. Om de to ulykker skyldes manglende vinterdæk vides ikke, men politiet råder folk til at skifte, hvis de stadig har sommerdæk. - Jeg ved ikke, om folk har glemt vinterdækkene, men vi råder i hvert fald til at de får dem på, siger vagtchef Frank Liltorp fra Nordjyllands Politi til TV2/Nord.